  Майя Бывальцева 17-тӥ куарусёнэ Ижкарысь Калык творчествоя «Спартак» юртын мунаджатлы (бигер фольклорлэн вашкала ӧрез) сӥзем праздник ортчоз. Бигеръёслэн мер огазеяськонзы та ужрадэз элькунын кыкетӥзэ радъяло ни. «Ми ӵем ветлӥськомы Казаньын ортчылӥсь пӧртэм мастер-классъёсы, тодонлыкез будэтонъя курсъёсы. Берлозэ ветлыкумы Тюменьысь бигеръёсын эшъяськимы. Соос манаджатлы сӥзем праздникъёсты ялан ортчытъяло шуыса веразы, радъяменызы тодматӥзы. Удмуртиын но сыӵе ужрад лэсьтыны малпамы. Кылем арын пыриськисьёс трос вал. Татарстанысь, Удмуртилэн уйпал ёросъёсысьтыз куноос вуизы. Соос песянайёссылэсь, пересь песянайёссылэсь кылем мунаджатъёссэс быдэстӥзы. Туш шуныт мылкыдо вал», — вераз иворъёсъя «Удмуртия» агентстволы Калык творчествоя «Спартак» юртысь ӧнерчи Рафиля Расулева. Радъясьёслэн верамзыя, кылем арын празднике мӧйы муртъёс пыриськизы. Таяз арын пиналъёс асьсэдыз возьматозы. Озьы ик мастер-классъёс ортчозы. Кырӟанъя дышетӥсь, крезьгуро коллективлэн кивалтӥсез Диния Каримуллина празднике лыктэмъёслы валэктоз, кызьы быдэстоно мунаджатъёсты. Со сяна, Казаньысь ӧнерчиос лыктозы. Мунаджатъёс мусульман этикаез пыӵатыны юртто, соос пыр калыклэсь историзэ но йылолъёссэ тодыны луэ. Соос вуныны кутскизы ни, милям искусстволэн та ӧреныз егитъёслэсь тунсыкъяськонзэс сайкаттэмы потэ. Котькуд мунаджатын аслаз историез, аслаз ӝожез но шумпотонэз. Отын тужгес сюлмоез адӟиське — калыклэн лулыз Рафиля Расулева, Калык творчествоя «Спартак» юртысь ӧнерчи Тегъёс: Лулчеберет Ижкар Удмуртия праздникъёс бигеръёс  